Balendra Shah

**Balendra Shah** (; s. 27. huhtikuuta 1990 Kathmandu, Nepal), yleisesti tunnettu nimellä **Balen** (), on nepalilainen entinen rap-artisti ja nykyinen poliitikko. Koulutukseltaan hän on insinööri. Shah toimi Kathmandun pormestarina vuosina 2022–2026. Hänen johtamansa Kansallinen itsenäisyyspuolue (Rastriya Swatantra) sai ylivoimaisen voiton maaliskuun 2026 parlamenttivaaleissa. Shah vannoi pääministerin virkavalansa 27. maaliskuuta.

## Nuoruus, hip hop -ura ja opiskelu
Balendra Shah syntyi 1990 Kathmandussa Naradevin asuinalueella newar-buddhalaiseen perheeseen. Hänen isänsä harjoitti ayurvedaa, ja hänen äitinsä oli kotiäitinä.

Shahista tuli 2010-luvun alkupuoliskolla Nepalin hip hopin johtavia hahmoja, ja hänen ensimmäinen kappaleensa ”Sadak Balak” julkaistiin 2012. Seuraavana vuonna hän osallistui Youtuben rap battle -sarjaan *Raw Barz*, jonka hän myös voitti. Shah on julkaissut sen jälkeen useita suosittuja kappaleita, joissa hän käsittelee korruptiota ja yhteiskunnallista epäoikeudenmukaisuutta Nepalissa. Hän loi myös itselleen huomiotaherättävän ulkoasun mustine kulmikkaine aurinkolaseineen, mustine bleiserineen ja mustine housuineen. Shahin tunnetuimpiin kuuluvalla kappaleella ”Balidan” on yli 14 miljoonaa katselukertaa Youtubessa.

Shah opiskeli musiikkiuransa aikana. Hän suoritti Kathmandussa ensin alemman korkeakoulututkinnon yhdyskuntatekniikasta ja 2018 valmistui NITTE-yliopistosta rakennesuunnittelun maisteriksi Intian Bengalurun kampukselta.

## Poliittinen ura
Shah ilmoitti joulukuussa 2021 olevansa ehdokkaana Kathmandun pormestariksi sitoutumattomana ehdokkaana. Hän piti kampanjassa esillä korruption vastaisia toimia, hallinnon läpinäkyvyyttä ja kaupunkihallinnon uudistuksia sekä jätehuollon ja liikennevalvonnan parannuksia. Hän käytti kampanjointiin sosiaalista mediaa ja podcasteja ja nousi suosituksi erityisesti nuorten ja uudistusmielisten parissa.

Shah voitti 2022 pormestarivaalit ja nousi ensimmäiseksi sitoutumattoksi pormestariksi Kathmandussa. Hän ajoi uudistuksissaan läpinäkyvyyttä ja julkisten palvelujen kehittämistä. Kaupunginvaltuuston kokouksia alettiin Shahin aikana lähettää ensimmäisen kerran suorana, ja kaupunki alkoi käyttää digitaalisia rakennuslupia sekä erilaisia sähköisiä allekirjoituksia byrokratian nopeuttamiseksi ja korruption estämiseksi. Hallinto uudisti myös infrastruktuuria ja palveluita. Saavutettavuutta kehitettiin muun muassa lisäämällä näkövammaisille tarkoitettuja kosketusalueita jalkakäytäviin.

Shah vakiinnutti asemaansa uudistusmielisenä poliitikkona, vaikka hän sai myös paljon kritiikkiä. Kaupunki muun muassa purki monia laittomasti rakennettuja rakennelmia, joista monet olivat kaupankäyntiin tarkoitettuja. Monet asukkaat pitivät ratkaisua hyvänä, mutta toisaalta kriitikot katsoivat purkamisen tapahtuneen pakolla hallituksen yksimielisen päätöksen jälkeen. Shah iski myös Bagmatijoen varrella olleisiin vallattuihin rakennuksiin sekä vapaamuotoiseen katukaupusteluun. Katumyyjien vastaiset toimet nostivat protesteja.

Nepalissa syntyi syyskuussa 2025 mielenosoituksia hallintoa kohtaan. Mielenosoittajat käyttivät yhtenä tunnuskappaleena Shahin kappaletta ”Nepal Haseko” (”Hymyilevä Nepal”). Mielenosoituksissa kuoli 77 ihmistä, monet poliisien ampumina, ja protestien keskiössä oli hallituksen toteuttama sosiaalisen median esto, mutta niiden taustalla olivat myös korruptio, työttömyys ja talouden tila.

Pääministeri Khadga Prasad Oli erosi mielenosoitusten seurauksena, ja ne yleisestikin heikensivät valtapuolueiden asemaa. Shah liittyi joulukuussa 2025 Kansalliseen itsenäisyyspuolueeseen, ja tammikuussa 2026 hän erosi Kathmandun pormestarin paikalta osallistuakseen maaliskuun parlamenttivaaleihin.

Shah kampanjoi myös parlamenttivaaleissa sosiaalisen median viestien kautta eikä juuri osallistunut median haastatteluihin, mistä häntä myös arvosteltiin. Hän lupasi korruptionvastaisia toimia, oikeuslaitoksen uudistuksia ja 1,2 miljoonaa uutta työpaikkaa. Shahin kampanja oli onnistunut, ja hänen puolueensa otti murskavoiton vaaleissa. Se sai yksinkertaisen enemmistön, ja Shah nousi uudeksi pääministeriksi.

## Lähteet